CELEX: C2007/020/13
Language: sk
Date: 2007-01-27 00:00:00
Title: Vec C-480/06: Žaloba podaná 24. novembra 2006 – Komisia Európskych spoločenstiev/Spolková republika Nemecko

27.1.2007   
            
            
               SK
            
            
               Úradný vestník Európskej únie
            
            
               C 20/10
            
         Žaloba podaná 24. novembra 2006 – Komisia Európskych spoločenstiev/Spolková republika Nemecko
   (Vec C-480/06)
   (2007/C 20/14)
   Jazyk konania: nemčina
   Účastníci konania
   
      Žalobkyňa: Komisia Európskych spoločenstiev (v zastúpení: X. Lewis a B. Schima, splnomocnení zástupcovia)
   
      Žalovaná: Spolková republika Nemecko
   Návrhy žalobkyne
   
               —
            
            
               určiť, že Spolková republika Nemecko si tým, že Landkreise Rotenburg (Wümme), Harburg, Soltau-Fallingbostel a Stade uzatvorili zmluvu o likvidácii odpadov priamo so Stadtreinigung Hamburg a táto zmluva na poskytnutie služieb nebola predmetom oznámenia o vyhlásení verejného obstarávania Spoločenstva v otvorenej alebo užšej súťaži, nesplnila povinnosti, ktoré jej vyplývajú z článku 8 v spojení s hlavami III až VI smernice Rady 92/50/EHS z 18. júna 1992 o koordinácii postupov verejného obstarávania služieb (1),
            
         
               —
            
            
               zaviazať Spolkovú republiku Nemecko na náhradu trov konania.
            
         Žalobné dôvody a hlavné tvrdenia
   Štyri dolnosaské Landkreise (správne celky) uzatvorili 18. decembra 1995 zmluvu o likvidácii odpadov so Stadtreinigung Hamburg, verejnoprávnou organizáciou. Táto zmluva bola uzatvorená bez uskutočnenia verejného obstarávania a bez európskeho oznámenia o vyhlásení verejného obstarávania.
   Landkreise sú verejnými obstarávateľmi a predmetná zmluva je písomnou, odplatnou zmluvou na poskytnutie služieb, ktorá prekračuje smerodajnú prahovú hodnotu pre uplatnenie smernice 92/50/EHS a preto patrí do oblasti pôsobnosti tejto smernice.
   Skutočnosť, že Stadtreinigung Hamburg je ako verejnoprávna organizácia sama verejným obstarávateľom v zmysle smernice 92/50/EHS, nemá vplyv na to, že predmetná zmluva patrí do oblasti pôsobnosti tejto smernice: ako Súdny dvor výslovne rozhodol, smernice upravujúce verejné obstarávanie sa uplatnia vždy, keď verejný obstarávateľ má v úmysle uzatvoriť písomnú, odplatnú zmluvu so subjektom od neho formálne odlíšeným a samostatným z hľadiska samostatného rozhodovania.
   Nie sú známe žiadne skutočnosti, ktoré by oprávňovali priame zadanie predmetnej zmluvy formou rokovacieho konania bez predchádzajúceho oznámenia o vyhlásení verejného obstarávania.
   Komisia nesúhlasí ani s názorom spolkovej vlády, komunálna spolupráca v oblasti práva upravujúceho komunálnu samosprávu sa môže realizovať ľubovolnou právnou formou a nevzťahuje sa na ňu právo verejného obstarávania. Právo na komunálnu samosprávu totiž nemôže viesť k tomu, že samosprávne územné celky by mohli obchádzať predpisy o verejnom obstarávaní. Pokiaľ by tieto územné celky uzatvorili zmluvy na poskytnutie služieb s inými organizáciami, ktoré samy sú verejnými obstarávateľmi, vzťahovalo by sa na ne právo verejného obstarávania. Nemecká vláda taktiež nebola schopná preukázať, že predmetná zmluva na poskytnutie služieb mohla byť z technických príčin uzatvorená len s určitým poskytovateľom služieb.
   Z uvedených dôvodov Komisia dospela k záveru, že Spolková republika Nemecko priamym uzatvorením zmluvy o likvidácii odpadov bez uskutočnenia verejného obstarávania a bez európskeho oznámenia o vyhlásení verejného obstarávania nesplnila povinnosti, ktoré jej vyplývajú zo smernice 92/50/EHS.
   
      (1)  Ú. v. ES L 209, s. 1; Mim. vyd. 06/001, s. 322.